**НАСТАВНО-НАУЧНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

**РЕФЕРАТ О ИЗБОРУ ИВАНЕ ЈАКОВЉЕВ**

**У ЗВАЊЕ ИСТРАЖИВАЧ САРАДНИК**

На предлог Кадровске комисије Филозофског факултета Универзитета у Београду, Наставно-научно веће Филозофског факултета, на својој 16. редовној седници одржаној 16. новембра 2017. године, донело је одлуку да се покрене поступак за избор Иване Јаковљев у звање истраживач сарадник. Наставно-научно веће је на истој седници формирало комисију за припрему извештаја о кандидаткињи. Комисија је извештај сачинила према критеријумима изложеним у *Правилнику о поступку и начину вредновања и квантитативном исказивању научно-истраживачких резултата истраживача,* објављеном у Службеном гласнику Републике Србије (број 24/2016, 21/2017 и 38/2017).

Комисија је прегледала конкурсну документацију, анализирала професионалну делатност кандидаткиње, као и њене научне и стручне радове. На основу тога, Комисија подноси следећи извештај, као и предлог који из анализе следи.

**Основни подаци о биографији и професионалном развоју Иване Јаковљев**

Ивана Јаковљев рођена је 10.4.1987. у Зрењанину. Завршила је Зрењанинску гимназију у Зрењанину. Основне академске студије психологије уписала је школске 2005/2006. године на Филозофском факултету у Новом Саду, које је завршила 2010. године, са просечном оценом 9,03 и одбрањеним дипломским радом са оценом 10 под називом *Повезаност стила писања и особина личности* под менторством професора др Петра Милина. На истом факултету је школске 2010/2011. године уписала мастер академске студије психологије које је завршила 2011. године, сa просечном оценом 9,62. У школској 2011/2012. години, уписала je докторске студије на Филозофском факултету у Новом Саду код менторке др Сунчице Здравковић и до сада је положила све испите и одбранила студијске истраживачке радове. Нацрт докторске тезе под називом *Карактеристике и механизам утицаја језика у процесу дискриминације боја* одбранила је у септембру 2016. године пред члановима Одсека за психологију Филозофског факултета у Новом Саду, а 9. децембра исте године и пред Већем докторских студија Филозофског факултета у Новом Саду. Марта 2017. године, Сенат Универзитета у Новом Саду је издао одобрење за израду докторске дисерације.

Априла 2015. године се запослила као истраживач-приправник на Филозофском факултету у Београду, са обавезом да активно учествује у истраживачком раду у оквиру пројекта Министарства просвете и науке.

**Преглед и оцена радова који су објављени у периоду од 2015. до 2017. године**

У овом периоду Ивана Јаковљев објавила је два рада, од тога један научни чланак у међународном часопису и један у научном часопису од националног значаја. Поред наведеног, учествовала је на националним (четири саопштења штампана у изводу) и међународним конференцијама (три саопштења штампана у изводу).

У објављеним и изложеним радовима углавном се бавила темама из когнитивне психологије. Такође, радови Иване Јаковљев документују њену методолошку компетентност и свестраност у реализацији истраживања у којима се опредељује углавном за квантитативне, експерименталне, методе, али и компетентност за прегледне радове.

Научна продукција Иване Јаковљев указује да је реч о истраживачу који има висок ниво самосталности како у истраживачком раду, као и да успешно ради у тиму.

*Кратак приказ научних радова*

Комисија се определила да прикаже радове који су рецензирани и објављени у целини, сматрајући их релевантним научним радовима који добро илуструју истраживачка опредељења и потенцијале кандидаткиње.

* **Jakovljev, I**., & Milin, P. (2017). The relationship between thematic, lexical, and syntactic features of written texts and personality traits. *Psihologija*, 50(1), 67-84. [doi:10.2298/PSI161012006J](http://dx.doi.org/10.2298/PSI161012006J)
  + У овом раду направљен је спој између квантитативних дескриптора језика и дескриптора личности, са циљем откривања да ли је неке особине личности могуће предвидети помоћу одређених одлика јзичког садржаја. Пригодна група испитаника је писала тектове на произвољну тему и испунила упитник – тест личности. Приликом обраде текстуалног материјала, коришћена је техника анализе текста која није коришћена у ранијим истраживањима из области, што представља важан допринос овог рада. Резултати су показали да се одређене црте личности могу довести у везу са тематским одликама језика: особе које су имале низак скор на скали савесности и висок скор на скалама Неуротицизма и Негативне валенце су чешће писале о репетитивним активностима, избегавајући теме везане за посао и будућност. Особе које су постизале више скорове на димензијама Агресивности чешће су писале о темама везаним за посао и њихови текстови су показали нижи ниво лексичког богатства.
* Popov, S., & **Jakovljev, I**. (2017). Uticaj fizičkog vežbanja na unapređenje kognitivnih funkcija. *TIMS. Acta*, 11(2), 111-120.

[doi:10.5937/timsact11-14016](http://dx.doi.org/10.5937%2Ftimsact11-14016)

* + У овом раду је дат преглед савремених научно-истраживачких студија које су испитивале утицај физичке активности на когнитивно функционисање људи. У раду су приказани и анализирани резултати студија које су показали когнитивни бенефит од физичке активности непосредно, преко физиолошких механизама, и посредно, преко утицаја на расположење и редукцију стреса. У раду су истакнути методолошки проблеми постојећих студија и разматра се проблематика генерализабилности постојећих резултата. Такође, овај рад обједињује и представља истраживачка питања на које постојеће студије нису дале јасан одговор, те сугерише могуће линије будућих истраживања.

**Рад на пројектима**

Ивана Јаковљев је тренутно ангажована на пројекту Министарства просвете и науке Републике Србије бр. 179033 „Фундаментални когнитивни процеси и функције“ на темама из когнитивне психологије.

Од 2015. године, Ивана Јаковљев ангажована је на два међународна пројекта из програма Хоризонт 2020 – CARISMAND (*Culture and RISk management in Man-made And Natural Disasters*) - GAP-653748 и CITYCOP (*Citizen Interaction Technologies Yield Community Policing*) - GAP-653811, као истраживач и као администратор пројеката. Оба пројекта подразумевају практичну примену знања из различитх дисциплина, укључујући и когнитивну психологију.

**Остале активности**

Ивана Јаковљев је од 2010. године члан Лабораторије за експерименталну психологију, Филозофског факултета у Новом Саду где се активно бави истраживачким радом у области когнитивне психологије. У току школске 2016/2017. године, била је ангажована као докторанд – сарадник у настави на Одсеку за психологију у Новом Саду на предметима Перцепција и Учење и меморија. У току школске 2017/2018. Године, на истом факултету, била је ангажована као докторанд – сарадник у настави на предметима Перцепција, Увод у когнитивне неуронауке, Визуелна перцепција, Когнитивни процеси, Квантитативна истраживања језика и Експериментална психологија. Такође је у школској 2015/2016, 2016/2017 и 2017/2018. години била ангажована као асистент на предметима Когнитивна психологија, Емоције и мотивација и Психологија учења на Факултету за спорт и туризам, Универзитета Едуконс у Новом Саду. У октобру 2015. године, Ивана Јаковљев је оджала предавање по позиву у Истраживачкој станици Петница, са којом сарађује од 2011. године. 2016. године, боравила је на стручном усавршавању на Пемброк колеџу (Универзитет у Оксфорду, Велика Британија) у оквиру летње школе *International Colour Vision Society Summer School*. Од 2016. године је рецензент у часопису Психологија, а 2017. године је била члан организационог одбора научно-стручног скупа „Савремени трендови у психологији“, одржаног 19-21.10. на Филозофском факултету у Новом Саду.

**Закључак и предлог одлуке**

На основу података о професионалном развоју Иване Јаковљев и њене научне продукције, као и на основу анализе вредности научних радова, сматрамо да је Ивана Јаковљев испунила све формалне (уписана на докторске студије; претходне студије завршила с просечном оценом 9,03 односно 9,62; одбранила је тему докторске дисертације; бави се научно-истраживачким радом и има рецензирану научну продукцију) и садржинске услове (квалитет радова) за избор у истраживачко звање ИСТРАЖИВАЧ-САРАДНИК.

Београд, 27. децембар 2017.

КОМИСИЈА:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Дејан Тодоровић, редовни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Слободан Марковић, редовни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Оливер Тошковић, доцент