**ИЗВЕШТАЈ И ПРЕДЛОГ КОМИСИЈЕ О КОНКУРСУ ЗА ИЗБОР *АСИСТЕНТА* ЗА УЖУ НАУЧНУ ОБЛАСТ *ОПШТА ФИЛОЗОФИЈА***

Пошто смо одлуком Изборног већа Филозофског факултета изабрани у комисију за припрему извештаја о кандидатима за избор у звање *асистента* за ужу научну област *Општа филозофија*, част нам је да о томе Већу поднесемо следећи извештај.

На конкурс се јавио само један кандидат – мастер Саша Поповић.

**Биографија**

Саша Поповић је рођен 14.05.1992. године у Београду, где је са одличним успехом завршио основну школу и Десету београдску гимназију. Филозофски факултет у Београду је уписао 2011, а завршио 30.09.2015. године, одбранивши завршни рад „Аристотел о онтолошком статусу геометријских објеката“ (ментор проф. др Милош Арсенијевић) са оценом 10. Исте године за овај рад добија награду „Др Зоран Ђинђић за најбољи дипломски рад, завршни рад на мастер академским студијама или магистарски рад из филозофских и социолошких наука“. Током основних академских студија је остварио просечну оцену 9.94. Као најбољи студент одељења за филозофију и студент са највишом просечном оценом на Филозофском факултету награђен је приликом обележавања Дана факултета 2015. године. Мастер академске студије филозофије на Филозофском факултету у Београду уписао је 2015, а завршио 28.09.2016. године, одбранивши завршни мастер рад „О једној заборављеној алтернативи Кантор-Дедекиндовој теорији континуума: Инфинитезимализам од Лајбница до оснивача неархимедовске геометрије“ (ментор проф. др Милош Арсенијевић) са оценом 10. Исте године и овај рад улази у ужи избор за доделу награде „Др Зоран Ђинђић“, што је први такав случај од успостављања награде 2005. године. Током мастер студија је остварио просечну оцену 10. Докторске студије на Одељењу за филозофију Филозофског факултета у Београду уписао је 2016. године као први на листи кандидата (ментор проф. др Милош Арсенијевић). Тренутно је студент прве године докторских студија и до сада је положио све предвиђене испите из првог семестра са просечном оценом 10.

Током основних и мастер студија Саша Поповић је био стипендиста Министарства просвете Републике Србије и Фонда за младе таленте („Доситеј“) Министарства омладине и спорта Републике Србије. Од уписа на докторске студије стипендиста је Министарства просвете, науке и технолошког развоја Републике Србије. Као стипендиста Министарства укључен је на пројекат „Логичко-епистемолошки основи науке и метафизике“ (179067). Учествовао је са саопштењем „Revisiting Infinitesimalism: The Case of Veronese’s Absolute Continuum“ на међународној студентској конференцији *Philosophy Students’ Symposium* на Филозофском факултету Универзитета у Марибору (11–12.04.2017.), као и са саопштењем „Rewriting Mathematical History: Towards a Reappraisal of Veronese’s Foundational Ideas“ на међународном докторском курсу Интер-Универзитетског Центра у Дубровнику (28.08–1.09.2017.). Од јесењег семестра 2017/18. академске школске године ангажован је у извођењу вежби на предмету Историја филозофије 2а на Одељењу за филозофију Филозофског факултета у Београду. Октобра 2017. године био је један од организатора међународне конференције из филозофије за постдипломце *Third Belgrade Graduate Conference in Analytic Philosophy*. Говори енглески и француски језик, и успешно се служи италијанским и немачким језиком.

**Библиографија**

„Историјско-филозофско разматрање основа неархимедовске геометрије: О Веронезеовој теорији апсолутног континуума (Поводом стогодишњице Веронезеове смрти)“, *Филозофске студије*, 2017, (у штампи) ISSN 0350-106X. - God. 32, br. 33 (2017), стр. 81-114, COBISS.SR-ID 255586828 CIP - 4

Пошто испуњава све формалне услове, а да се притом и у научном и педагошком погледу показао као најбољи студент и сарадник у настави у више последњих генерација, предлажемо Изборном већу да мастер **Саша Поповић** буде изабран за Асистента, ужа научна област Општа филозофија, на Одељењу за филозофију Филозофског факултета у Београду.

У Београду, 22. јануара 2018.

др Милош Арсенијевић, редовни професор

др Андреј Јандрић, доцент

др Предраг Милидраг, виши научни сарадник

Института за филозофију и друштвену теорију